TOPจ่อขยับเป้ากำไรปีนี้ ครึ่งปีทะลุ1หมื่นล้านบาท
TOP เล็งเสนอบอร์ดเพิ่มเป้ากำไรปีนี้ หลังครึ่งปีแรกโกยมากกว่า 1 หมื่นล้าน เกินเป้า 8,000 ล้านแล้ว คาดค่าการกลั่น 8 เหรียญ
11 ส.ค. 2554

TOP เล็งเสนอบอร์ดเพิ่มเป้ากำไรปีนี้ หลังครึ่งปีแรกโกยมากกว่า 1 หมื่นล้าน เกินเป้า 8,000 ล้านแล้ว คาดค่าการกลั่น 8 เหรียญ
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า ในการประชุมคณะกรรมการบริษัท (บอร์ด) ในวันที่ 2 ก.ย.นี้ จะเสนอปรับเพิ่มเป้าหมายประมาณการกำไรของบริษัทในปีนี้ หลังจากผลดำเนินงานงวดไตรมาส 2 และครึ่งแรกปี 2554 ออกมาดี
“ปีนี้จะเป็นปีทองของไทยออยล์ และจะเป็นปีที่จะเติบโตเป็นประวัติการณ์ ในโอกาสที่บริษัทจะครบรอบ 50 ปี และจะเติบโตจากปีที่ผ่านมาค่อนข้างมาก” นายสุรงค์ กล่าว
ทั้งนี้ TOP มีกำไรสุทธิงวดครึ่งปีแรกถึง 10,473 ล้านบาท กำไรต่อหุ้น 5.13 บาท ซึ่งเกินเป้าหมายที่เดิมคาดว่าทั้งปีนี้จะมีกำไรสุทธิในระดับกว่า 8,000 ล้านบาท เพราะในทุกธุรกิจเติบโตดี เช่น ธุรกิจโรงกลั่นมีการใช้กำลังการกลั่นเต็มที่อยู่ที่ 102% ของกำลังการกลั่นรวม และปีนี้จะกลั่นเต็มกำลัง ส่วนธุรกิจปิโตรเคมี คือ พาราไซลีน เต็มกำลังการผลิต 
นอกจากนี้ บริษัทยังได้ประโยชน์จากกรณีที่ผลิตภัณฑ์ที่มีมูลค่าเพิ่ม คือ น้ำมันหล่อลื่น และผลิตภัณฑ์ใหม่ซึ่งเป็นสินค้าคุณภาพเกรดพิเศษ (Specialty Product) คือ TDAE ซึ่งมีมูลค่าสูงมาก 
สำหรับแนวโน้มไตรมาส 3 และ 4 น่าจะยังดี เพราะมองว่าค่าการกลั่น (GRM) เฉลี่ยของบริษัทในปีนี้จะอยู่ที่ประมาณ 8 เหรียญสหรัฐต่อบาร์เรล หากราคาน้ำมันอยู่ในระดับ 105-110 เหรียญสหรัฐต่อบาร์เรล 
ด้าน บล.ยูไนเต็ด แนะนำซื้อหุ้น TOP หลังกำไรไตรมาส 2 ออกมาดีกว่าตลาดคาดอย่างมาก แต่ฝ่ายวิจัยก็ไม่ได้ปรับเพิ่มเป้ากำไรปีนี้ที่คาดว่าจะมีกำไรสุทธิ 1.4 หมื่นล้านบาท เพราะไตรมาส 3 กำไรจะลดลงจากค่าการกลั่นที่อ่อนตัว แต่ทั้งปีน่าจะอยู่ในระดับ 67 เหรียญสหรัฐต่อบาร์เรล โดยให้ราคาเป้าหมายที่ 95 บาท และคาดว่าบริษัทจ่ายเงินปันผลกลางปีนี้หุ้นละ 1 บาท